
COM(2005) 557 galīgā redakcija
 
Priekšlikums

PADOMES LĒMUMS

par principiem, prioritātēm un nosacījumiem, kas ietverti Eiropas partnerībā ar Bijušo Dienvidslāvijas Maķedonijas Republiku
(iesniegusi Komisija)


{SEC(2005) 1425}
PASKAIDROJUMA RAKSTS

Eiropadome Saloniku sanaksmē 2003. gada 19. un 20. jūnijā atkārtoti pauda apņemšanos pilnībā un efektīvi atbalstīt Rietumbalkānu valstu Eiropas perspektīvu. Tā atbalstīja Padomes 2003. gada 16. jūnija secinājumus par Rietumbalkānu valstīm, tai skaitā pielikumu ar virsrakstu “Saloniku darba kārtība Rietumbalkānu valstīm: ceļā uz Eiropas integrāciju”, kurā Eiropas partnerības princips tika ieviests kā līdzeklis, kas palīdzētu realizēt Rietumbalkānu valstu Eiropas perspektīvu.

Komisija 2004. gada sākumā iesniedza pirmo partnerību ar Bijušo Dienvidslāvijas Maķedonijas Republiku. Padome to pieņēma 2004. gada 14. jūnijā. Komisija uzskata, ka šī pirmā partnerība ir jāatjaunina, pamatojoties uz secinājumiem, ko tā sniedza atzinumā par Bijušās Dienvidslāvijas Maķedonijas Republikas iesniegto pieteikumu attiecībā uz dalību Eiropas Savienībā.

Šīs atjaunotās Eiropas partnerības pamatā ir Padomes 2004. gada 22. marta Regulas (EK) Nr. 533/2004 noteikumi. Tajā uzskaitītas īstermiņa un vidēja termiņa prioritātes, kas valstij jāveic, gatavojoties tālākai integrācijai Eiropas Savienībā. Valsts īsteno Eiropas partnerību, sagatavojot plānu ar reformu grafikiem un informāciju par īpašiem pasākumiem, kas paredzēti Eiropas partnerības prioritāšu izpildei. Komisija regulāri pārraudzīs prioritāšu īstenošanas gaitu, izmantojot progresa ziņojumus un struktūras, kas izveidotas atbilstīgi stabilizācijas un asociācijas procesam.

Eiropas partnerības prioritātēm ir jābūt pamatam, uz kura plānot Kopienas finanšu atbalstu, ko tā turpinās sniegt saskaņā ar attiecīgajiem finanšu instrumentiem, jo īpaši ar Padomes 2000. gada 5. decembra Regulu (EK) Nr. 2666/2000 (CARDS).
Padomes lēmuma priekšlikumam nav finansiālu seku. Ņemot vērā iepriekš minēto, Komisija aicina Padomi pieņemt pievienoto Padomes lēmuma priekšlikumu.
Priekšlikums

PADOMES LĒMUMS

par principiem, prioritātēm un nosacījumiem, kas ietverti Eiropas partnerībā ar Bijušo Dienvidslāvijas Maķedonijas Republiku

EIROPAS SAVIENĪBAS PADOME,

ņemot vērā Eiropas Kopienas dibināšanas līgumu,

ņemot vērā Padomes Regulu (EK) Nr. 533/2004 par Eiropas partnerību izveidošanu atbilstīgi stabilizācijas un asociācijas procesam un jo īpaši tās 2. pantu
,

ņemot vērā Komisijas priekšlikumu,

tā kā:

(1)
Eiropadome atbalstīja Eiropas partnerības ieviešanu, lai realizētu Rietumbalkānu valstu Eiropas perspektīvu stabilizācijas un asociācijas procesā.

(2)
Regulas (EK) Nr. 533/2004 2. pantā noteikts, ka Padome pieņem lēmumu par Eiropas partnerībās iekļaujamiem principiem, prioritātēm un nosacījumiem, kā arī jebkuriem turpmākajiem pielāgojumiem.

(3)
Padome 2004. gada 14. jūnijā pieņēma pirmo Eiropas partnerību ar Bijušo Dienvidslāvijas Maķedonijas Republiku
. Lai noteiktu jaunās prioritātes turpmākajam darbam, ir lietderīgi šo partnerību atjaunināt, pamatojoties uz secinājumiem atzinumā par Bijušās Dienvidslāvijas Maķedonijas Republikas pieteikumu attiecībā uz dalību Eiropas Savienībā.

(4)
Regulā (EK) Nr. 533/2004 ir noteikts, ka Eiropas partnerības pārraudzību nodrošinās ar mehānismu palīdzību, kas ieviesti stabilizācijas un asociācijas procesa ietvaros.

(5)
Lai sagatavotos tālākai integrācijai Eiropas Savienībā, Bijušai Dienvidslāvijas Maķedonijas Republikai jāizstrādā plāns ar grafikiem un informāciju par īpašiem pasākumiem, lai izpildītu šīs Eiropas partnerības prioritātes.

IR NOLĒMUSI ŠĀDI.

1. pants

Saskaņā ar Padomes Regulas (EK) Nr. 533/2004 1. pantu Eiropas partnerībā ar Bijušo Dienvidslāvijas Maķedonijas Republiku ietvertie principi, prioritātes un nosacījumi ir izklāstīti pielikumā, kas ir šā lēmuma neatņemama sastāvdaļa.
2. pants

Eiropas partnerības ieviešanu pārrauga ar mehānismu palīdzību, kas izveidoti stabilizācijas un asociācijas procesā, jo īpaši ar Komisijas sagatavotu gada ziņojumu palīdzību.
3. pants

Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
Briselē, […]


Padomes vārdā


priekšsēdētājs

PIELIKUMS

BIJUSĪ DIENVIDSLĀVIJAS MAĶEDONIJAS REPUBLIKA:
EIROPAS PARTNERĪBA 2005
1.
IEVADS
Eiropadome atbalstīja Eiropas partnerības ieviešanu, lai stabilizācijas un asociācijas procesā realizētu Rietumbalkānu valstu Eiropas perspektīvu. 
Pirmo partnerību ar Bijušo Dienvidslāvijas Maķedonijas Republiku Padome pieņēma 2004. gada 14. jūnijā. Šī pirmā partnerība ir jāatjaunina, pamatojoties uz Komisijas atzinumu par Bijušās Dienvidslāvijas Maķedonijas Republikas pieteikumu attiecībā uz dalību Eiropas Savienībā. Otrā Eiropas partnerība nosaka jaunas darbības prioritātes.
Jaunās prioritātes ir pielāgotas valsts īpašajām vajadzībām un tās gatavības pakāpei, un vajadzības gadījumā tās tiks atjauninātas. Eiropas partnerība arī sniedz ieteikumus finanšu atbalstam valstij.
Bijušajai Dienvidslāvijas Maķedonijas Republikai jāpieņem plāns ar reformu grafikiem un informāciju par īpašiem pasākumiem, lai izpildītu Eiropas partnerības prioritātes.
2.
PRINCIPI
Stabilizācijas un asociācijas process joprojām ir pamats Rietumbalkānu valstu virzībā uz pievienošanos Eiropas Savienībai nākotnē.
Galvenās prioritātes Bijušajai Dienvidslāvijas Maķedonijas Republikai saistītas ar tās spēju izpildīt 1993. gada Eiropadomes Kopenhāgenas sanāksmē noteiktos kritērijus un nosacījumus, kas izstrādāti stabilizācijas un asociācijas procesam, jo īpaši nosacījumus, kas definēti Padomes 1997. gada 29. aprīļa un 1999. gada 21. un 22. jūnija secinājumos, 2000. gada 24. novembra Zagrebas galotņu tikšanās galīgajā deklarācijā un Saloniku darba kartībā.

3.
PRIORITĀTES
Šajā Eiropas partnerībā uzskaitītās prioritātes ir izvēlētas pamatojoties uz to, ka valsts spēj tās izpildīt vai dažu turpmāko gadu laikā būtiski pavirzīties uz priekšu to izpildē. Izšķir īstermiņa prioritātes, kas ir jāizpilda viena vai divu gadu laikā, un vidēja termiņa prioritātes, kas jāizpilda trīs vai četru gadu laikā. Šīs prioritātes attiecas gan uz tiesību aktiem, gan uz to īstenošanu.
Ņemot vērā to, ka acquis ieviešana un piemērošana prasa būtiskas izmaksas, kā arī ES prasību sarežģītību dažās jomās, šajā partnerībā pašlaik nav iekļauti visi svarīgie uzdevumi. Nākotnes partnerībās būs iekļautas tālākās prioritātes atbilstīgi valsts veiktajam progresam.
Ir noteiktas galvenās īstermiņa prioritātes, un tās uzskaitītas 3.1. iedaļas sākumā. Galveno prioritāšu secība nav saistīta ar to svarīgumu.
3.1.
Īstermiņa prioritātes

Galvenās prioritātes

· Savlaicīgi līdz nākošajām vēlēšanām īstenot EDSO un Demokrātisko institūciju un cilvēktiesību biroja sniegtos ieteikumus par vēlēšanu procesu.
· Pieņemt Likumu par policiju.
· Pieņemt labojumus konstitūcijā, kas vajadzīgi, lai īstenotu tiesu sistēmas reformu saskaņā ar Venēcijas komisijas ieteikumiem. Pēc tam pieņemt un īstenot pasākumus, kas nostiprina tiesnešu neatkarību (jo īpaši reformējot Augstāko tiesu un tās atlasīšanas sistēmu), nostiprināt tiesnešu un prokuroru apmācību sistēmu, uzlabot slodžu pārvaldību un samazināt nepabeigto lielu skaitu.
· Vienkāršot sabiedrību reģistrācijas un licencēšanas procedūras, tostarp ieviešot vienas institūcijas apstiprinājuma sistēmu sabiedrību reģistrēšanai.
· Nodrošināt pareizu stabilizācijas un asociācijas nolīgumā ievietoto saistību īstenošanu, jo īpaši elektronisko sakaru un muitas jomā.
Politiskie kritēriji

DEMOKRĀTIJA UN TIESISKUMS

· Nostiprināt tiesiskumu visā teritorijā, jo īpaši savlaicīgi veicot reformas tiesībaizsardzības iestādēs.
Vēlēšanas

· Labot vēlēšanu norisē konstatētās nepilnības un nodrošināt brīvas un taisnīgas nākošās parlamenta vēlēšanas.
· Saukt pie atbildības par krāpšanu un pārkāpumiem.
Valsts pārvalde

· Pilnībā īstenot Valsts civildienesta likumu. Pieņemot un paaugstinot ierēdņus un citas valsts amatpersonas darbā, neņemt vērā to politiskos uzskatus, un ieviest uz nopelniem balstītu karjeras sistēmu.
· Uzlabot administratīvo pārredzamību.
· Pieņemt un ieviest likumu par publisku piekļuvi informācijai.
· Nodrošināt valsts ierēdņu ētikas kodeksa efektīvu īstenošanu.
· Nodrošināt pareizu visu valsts iestāžu sadarbību ar Ombudu un uzlabot tā sniegto ieteikumu izpildes kontroli.
· Ieviest pārredzamu un atbildīgu vietējo pārvaldi un decentralizēto fondu pārvaldē izveidot iekšējo kontroli un revīziju.
Tiesu sistēma

· Nodrošināt savlaicīgu stratēģijas un darbības plāna īstenošanu attiecībā uz tiesu sistēmas reformu, lai nostiprinātu tās neatkarību, paaugstinātu tiesu efektivitāti un nostiprinātu tiesu sistēmas vispārējo rīcībspēju.
· Uzlabot civillietu izpildi un ieviest efektīvu tiesas pavēstes izsniegšanas sistēmu.
Korupcijas novēršanas politika

· Pilnībā ieviest valstu grupas pret korupciju (GRECO) ieteikumus.
· Uzlabot publisko lēmumu pieņemšanas un valsts aktīvu (tostarp valsts zemes, koncesiju un valsts iepirkumu) pārvaldes pārredzamību.
· Īstenot ieteikumus, ko sniegusi Valsts komisija korupcijas novēršanai, un turpināt uzlabot sadarbību starp tiesībaizsardzības iestādēm un to darbības saskaņošanu.
Pārskatīt dažu valsts amatpersonu tiesības uz patstāvību un pieņemt skaidrus noteikumus par interešu konfliktiem.
· Nodrošināt to tiesību aktu ieviešanu, kas tika pieņemti jautajumos par politisko partiju finansēšanu un par kontroli pār amatpersonu aktīviem, un pārkāpumu gadījumā uzlikt efektīvas sankcijas.
· Noteikt korupcijas pakāpi galvenajās sabiedriskās dzīves jomās, lai varētu ieviest efektīvus profilakses un atklāšanas pasākumus.
· Paaugstināt policijas izmeklētāju un prokuroru spējas strādāt ar korupcijas lietām. Nodrošināt atbilstošu Valsts komisijas korupcijas novēršanai un Valsts prokurora darbības saskaņošanu.
Ohridas pamatnolīgums

· Nodrošināt efektīvu tiesiskā regulējuma ieviešanu, kas ir pieņemts saskaņā ar pamatnolīgumu.
· Papildināt vajadzīgo tiesisko regulējumu, lai īstenotu decentralizācijas procesu un pašvaldībām nodrošinātu pietiekoši daudz līdzekļu jauno kompetenču ieviešanai.
· Pieņemt un sākt ieviest vidēja termiņa stratēģisko plānu par minoritāšu līdzvērtīgu pārstāvību valsts pārvaldē (tostarp tiesu iestādēs) un valsts uzņēmumos.
CILVĒKTIESĪBAS UN MINORITĀŠU AIZSARDZĪBA

· Pilnībā ievērot Eiropas Cilvēktiesību konvenciju, Konvenciju par spīdzināšanas un necilvēcīgas vai pazemojošas rīcības vai soda novēršanu un citas atbilstošas starptautiskas konvencijas.
· Nostiprināt Iekšlietu ministrijas un Ombuda sadarbību.
· Pieņemt Likumu par likumīgu sakaru pārtveršanu.
· Pilnībā īstenot ētikas, iekšējās kontroles un profesionālo standartu noteikumus visās tiesību aizsardzības iestādēs, tiesu iestādēs un cietumu pārvaldēs.
· Veicināt izpratnes veidošanu policijas, tiesnešu, prokuroru un citu tiesību aizsardzības iestāžu darbiniekos par pienākumiem cilvēktiesību jomā un nodrošināt, ka viņi tos izpilda atbilstīgi starptautiskām prasībām.
· Nodrošināt to, ka tiek pilnībā īstenots konstitucionālais princips par reliģisko kopienu un grupu atdalīšanu no valsts, un pārskatīt reliģisko kopienu un grupu tiesisko regulējumu.
· Pieņemt un ieviest jaunu likumu par raidīšanu, lai garantētu raidorganizāciju neatkarību un to sniegto pakalpojumu kvalitāti.
· Veicināt cieņpilnu attieksmi pret minoritātēm un to aizsardzību saskaņā ar Eiropas Cilvēka tiesību konvenciju un principiem, kas sniegti Eiropas Padomes Vispārējā konvencijā par nacionālo minoritāšu aizsardzību, kas atbilst ES dalībvalstu labākajai praksei.
· Turpināt veicināt visu etnisko kopienu piekļuvi izglītībai.
REĢIONĀLIE JAUTĀJUMI UN STARPTAUTISKIE PIENĀKUMI

· Nodrošināt reģionu sadarbību un labas kaimiņattiecības.
· Noslēgt un ieviest nolīgumus ar kaimiņvalstīm, jo īpaši brīvas tirdzniecības, pārrobežu sadarbības, cīņas pret organizēto noziedzību, kontrabandas, tiesu iestāžu sadarbības, robežu pārvaldīšanas, vides, transporta un enerģētikas jautājumos.
Ekonomiskie kritēriji

· Nostiprināt ekonomiskā procesa dalībnieku juridisko nodrošinātību. Paātrināt juridiskās procedūras un noskaidrot īpašumtiesības. Veikt izšķirošus pasākumus, lai pabeigtu zemes un nekustamā īpašuma reģistrāciju.
· Nostiprināt valsts spēju atrisināt strīdus komerclietās.
· Nodrošināt to, ka administratīvie lēmumi pamatojas uz pārredzamiem noteikumiem un ka lēmumi, kas pieņemti saskaņā ar diskrecionāro varu, ir pakļauti efektīvai administratīvai un juridiskai pārskatīšanai.
· Uzlabot vispārējo uzņēmējdarbības klimatu, tostarp nostiprinot tiesību aktu ieviešanu un piemērošanu tādās jomās kā revīzija un uzņēmumu grāmatvedība. Uzlabot valsts pievilcību tiešiem vietējiem un ārzemju investoriem.
· Saīsināt bankrota procedūras ilgumu, samazināt nepabeigto lietu skaitu, kas sakrājies bankrotu procedūrās, un samazināt nepabeigto lietu skaitu uzņēmumiem, kas ir bankrotējuši, bet nav likvidēti.
· Garantēt vienlīdzīgu attieksmi pret visiem nodokļu maksātājiem. Mainīt situāciju, kad nodokļu un sociālo apdrošināšanas iemaksu nemaksāšana tiek pieļauta attiecībā uz dažiem nodokļu maksātājiem. Izskaust nepabeigtās lietas nokavēto nodokļu maksājumu un sociālās apdrošināšanas iemaksu jomā. Nodrošināt efektīvu to privātpersonu un uzņēmumu saukšanu pie atbildības, kas piedalās nodokļu nemaksāšanas „piramīdshēmās”.
Pabeigt tirgus liberalizāciju. Jo īpaši turpināt privatizācijas procesu un ar tīkliem saistītu nozaru liberalizāciju.
Risināt bezdarba jautājumu un atbalstīt darba vietu radīšanu. Nodrošināt ātru jaunā likuma par darba attiecībām ieviešanu un nodarbinātības aģentūras reformēšanu. Uzsākt turpmākus pasākumus, lai veicinātu darba vietu radīšanu, jo īpaši sievietēm un jauniešiem.
· Nostiprināt piesardzības un uzraudzības normas banku un apdrošināšanas nozarēs.
· Turpināt finanšu sektora tiesiskā pamata saskaņošanu un nodrošināt tā ātru īstenošanu, lai panāktu starptautisko standartu un prakses līmeni.
· Turpināt uzlabot finanšu pārvaldi. Jo īpaši īstenot nodokļu decentralizāciju un turpināt civildienesta algu struktūras paplašināšanu.
Spēja uzņemties dalības pienākumus

Brīva preču aprite

· Pabeigt pašreizējās iestāžu sistēmas pārstrukturēšanu, lai nodrošinātu, ka tiek nodalītas pārvaldes, akreditācijas, standartizācijas un izstrādājumu sertificēšanas funkcijas.
· Palielināt Eiropas standartu pieņemšanas ātrumu.
· Pieņemt tiesību aktus par atbilstības novērtēšanas iestāžu iecelšanu un šā fakta paziņošanu un nodibināt atbilstības novērtēšanas infrastruktūru, kas veiksmīgi darbojas.
· Pieņemt jaunu likumu par izstrādājumu drošību.
· Izstrādāt tirgus uzraudzības struktūru, ko prasa acquis saistībā ar brīvu preču apriti.
· Turpināt darbu pie sektorālās pieejas direktīvu un jaunās un vispārējās pieejas direktīvu transponēšanas.
Kapitāla brīva aprite

· Turpināt nostiprināt pasākumus pret noziedzīgi iegūtu līdzekļu legalizāciju, jo īpaši paaugstinot izpratni ziņotāju iestāžu starpā, un ieviest ticamu tiesību aizsardzības sarakstu attiecīgajām institūcijām. Īstenot valsts stratēģiju cīņā pret noziedzīgi iegūtu līdzekļu legalizāciju un terorisma atbalstīšanu.
Valsts iepirkums

· Saskaņot tiesību aktus par valsts iepirkumu ar acquis, jo īpaši pakalpojumu sektorā.
· Nodrošināt efektīvu tiesiskas aizsardzības līdzekļu sistēmu, pagarinot termiņus sūdzību iesniegšanai, jo īpaši attiecībā uz pusēm, kas var izmantot tiesiskās aizsardzības līdzekļus.
· Paaugstināt valsts sektora izpratni par valsts iepirkuma noteikumiem un par to ievērošanu.
· Izveidot Valsts iepirkumu biroju un nodrošināt tam pietiekamu personālu un aprīkojumu, ņemot vērā tā lomu cīņā pret korupciju.
Uzņēmējdarbības tiesības

· Turpināt reformas uzņēmumu reģistrēšanas procesā, lai saīsinātu sarežģītās un garās procedūras.
· Nodrošināt pareizu grāmatvedības un finanšu ziņojumu prasību izpildi. Nodrošināt starptautisko grāmatvedības standartu ieviešanu.
· Uzsākt Grāmatvedības standartu komitejas darbību.
Intelektuālā īpašuma tiesības

· Izveidot ticamu izpildes pārskatu intelektuālā īpašuma tiesību aizsardzības un rūpnieciskā īpašuma jomā. Nodrošināt to, ka tiek efektīvi piemērotas soda naudas un sankcijas un ka tām ir preventīva ietekme. Šim nolūkam piešķirt atbilstošus līdzekļus tiesībaizsardzības iestādēm, kriminālvajāšanai un tiesām.
Konkurence

· Izveidot ticamu izpildes pārskatu saistībā ar pretmonopola un valsts atbalsta kontroles jomām. Sniegt Konkurences aizsardzības komisijai efektīvus līdzekļus likumu izpildei un garantēt Valsts atbalsta komisijas neatkarību, nodrošinot to ar atbilstošu personālu un telpām.
· Izveidot visaptverošu sarakstu un ziņojumus par spēkā esošajiem atbalsta pasākumiem.
· Turpināt saskaņot tiesību aktus ar ES konkurences tiesību aktiem un ES valsts atbalsta noteikumiem.
· Paaugstināt izpratni valdības iestādēs un uzņēmēju aprindās.
Finanšu pakalpojumi

· Pastiprināt tiesību aktu un uzraudzības pamatu, tostarp to piemērošanu finanšu jomā, jo īpaši attiecībā uz apdrošināšanas un vērtspapīru tirgu.
· Izveidot neatkarīgu un ar personālu atbilstoši nodrošinātu uzraudzības iestādi apdrošināšanas nozarē.
Informācijas sabiedrība un plašsaziņas līdzekļi

· Pārtraukt stabilizācijas un asociācijas nolīguma pārkāpšanu, veicot visus vajadzīgos pasākumus, lai izpildītu prasību liberalizēt elektronisko sakaru nozari, tostarp pieņemot visus nepieciešamos sekundāros tiesību aktus un turpinot nostiprināt pārvaldes iestādes.
· Nodrošināt konkurences spējīgus drošības pasākumus uzņēmējiem, kam ir ievērojama ietekme tirgū.
· Nodrošināt to, lai tiesību akti par plašsaziņas līdzekļiem atbilstu ieteikumiem, ko 2005. gada maijā sniegusi kopīgā Eiropas Padomes un Komisijas ekspertu grupa.
· Nodrošināt to, lai tiesību akti par goda un cieņas aizskaršanu atbilstu Eiropas standartiem.
· Pastiprināt Elektronisko plašsaziņas līdzekļu padomes neatkarību un administratīvo rīcībspēju.
Lauksaimniecība un lauku attīstība

· Paātrināt lauksaimniecības zemes reģistrēšanu nekustamā īpašuma kadastrā.
· Pieņemt vajadzīgos tiesību aktus un izveidot piemērotas administratīvas struktūras, lai varētu strādāt ar ES lauku attīstībai domātiem instrumentiem, tostarp gatavoties lauku attīstības pilnvarotā maksātāja izveidei.
Pārtikas nekaitīguma, veterinārā un fitosanitārā politika

· Turpināt tiesību aktu saskaņošanu ar veterināro un fitosanitāro acquis.
· Pastiprināt Veterinārā dienesta rīcībspēju gan centrālā, gan vietējā līmenī, lai ieviestu ar ES saderīgu kontroles sistēmu, jo īpaši importa kontrolēm. Nostiprināt inspektoru apmācību un pārvaldību.
· Izveidot liellopu un citu attiecīgo sugu identificēšanas un reģistrācijas sistēmu.
· Turpināt saskaņot dzīvnieku slimību un dzīvnieku veselības kontroles sistēmas ar ES tiesību aktiem un iestāžu prasībām, kā arī ārkārtas rīcības plānus A saraksta slimībām.
· Sagatavot programmu pārtikas pārstrādes uzņēmumu modernizācijai, lai tie atbilstu ES prasībām.
Transporta politika

· Turpināt saskaņošanu ar autopārvadājumu acquis, jo īpaši saistībā ar pieeju tirgum un bīstamu kravu transportu, sociālo acquis un nodokļu acquis.
· Dzelzceļa nozarē izveidot no infrastruktūras pārvaldītāja un dzelzceļa uzņēmumiem neatkarīgu uzraudzības iestādi. Izveidot drošības iestādi, kas izsniedz drošības sertifikātus. Saskaņot tiesību aktus ar ES noteikumiem par bīstamu kravu pārvadājumiem pa dzelzceļu.
· Gaisa pārvadājumu jomā turpināt saskaņošanu ar drošības noteikumiem un noteikumiem par tirgus darbību. Stiprināt Civilās aviācijas iestādes administratīvo rīcībspēju.
· Noslēgt Eiropas kopējās gaisa telpas (EKGT) nolīgumu ar protokolu par pārejas pasākumiem, lai ieviestu ES aeronavigācijas tiesību aktus.
· Turpināt ieviest saprašanās memorandu par Dienvidaustrumeiropas reģionālā transporta galvenā tīkla izveidošanu.
Enerģētika

· Uzsākt tiesību aktu saskaņošanu ar acquis iekšējo elektrības un gāzes tirgu, energoefektivitātes un atjaunojamas enerģijas avotu jomā, lai pakāpeniski atvērtu enerģijas tirgu konkurencei.
· Nostiprināt Valsts enerģētikas reglamentējošās komisijas neatkarību.
· Uzsākt Enerģētikas kopienas līguma īstenošanu.
· Uzlabot administratīvo rīcībspēju visās enerģētikas jomās.
Nodokļi

· Paaugstināt administratīvo rīcībspēju nodokļu tiesību aktu ieviešanai un cīņai pret izvairīšanos no nodokļu maksāšanas.
· Veikt strukturālus pasākumus, lai steidzami reformētu kontroles politiku un uzlabotu kontroles jaudu.
Izveidot revīzijas stratēģiju un atbilstošas IT sistēmas.
· Grozīt nodokļu režīmu tabakas izstrādājumiem, lai izbeigtu pastāvošo diskrimināciju starp pašmāju un ievestajiem izstrādājumiem.
· Ievērot Rīcības kodeksa par uzņēmējdarbības aplikšanu ar nodokļiem principus un nodrošināt to, lai jaunie nodokļu pasākumi atbilstu šiem principiem.
Statistika

· Nostiprināt Valsts statistikas biroja rīcībspēju, lai tas spētu savlaicīgi ieviest lauksaimniecības skaitīšanas rezultātus un uzņēmējdarbības skaitīšanas rezultātus, un turpinātu attīstīt valsts uzskaites datus un ar tiem saistīto statistiku. Nostiprināt lauksaimniecības statistikas datu vākšanu un apstrādi atbilstīgi ES standartiem un metodēm.
· Grozīt Valsts statistikas likumu, lai tas pilnībā saskanētu ar ES standartiem, un izveidot pienācīgus apstākļus statistikas acquis ieviešanai.
Uzņēmumu un rūpniecības politika

· Turpināt Eiropas mazo uzņēmumu hartas īstenošanu. Ieviest kuponu shēmu mācību un konsultatīvajiem pakalpojumiem. Izpētīt iespējas izmantot nodokļu atvieglojumus maziem, jaunizveidotiem uzņēmumiem. Uzlabot MVU aizstāvības un pārstāvniecības iespējas.
· Ieviest sistemātisku jauno uzņēmumu noteikumu ietekmes novērtēšanu.
· Uzsākt aizdevuma garantiju fonda darbību un nodrošināt profesionālu un neatkarīgu tā pārvaldi.
· Nodrošināt efektīvu elektroniskā paraksta tiesību aktu īstenošanu.
Reģionālā politika un strukturālo programmu koordinācija

· Izveidot visaptverošu un saskaņotu stratēģiju un likuma projektu reģionālās attīstības jomā.
· Noteikt partnerattiecību struktūras, kas nodrošina ieinteresēto personu sadarbību valsts un reģionu līmenī.
Tiesiskums, brīvība un drošība

· Pieņemt un īstenot Likumu par robežu uzraudzību, tostarp noteikumus par integrētas robežu pārvaldības stratēģiju un Likumu par ārvalstniekiem. Īstenot integrētas robežu pārvaldības darbības plānu. Sagatavot rokasgrāmatas, pamatojoties uz Šengenas rokasgrāmatu, ko varētu lietot visos robežpārejas punktos. 
· Izstrādāt centrālās datu bāzes robežu pārvaldībai un nodrošināt to saslēgšanu vienā sistēmā. Modernizēt dokumentu analīzes un robežu uzraudzības aprīkojumu. Ieviest augstas kvalitātes ceļošanas dokumentus un personu apliecinošus dokumentus. Personālam, kas saskaņā ar daudzgadīgu mācību programmu pārcelts no Aizsardzības ministrijas, nodrošināt papildu apmācību.
· Turpināt īstenot darbības plānu policijas reformai. Sniegt atbilstošu finansēšanu un apmācību. Nostiprināt saskaņotību un koordināciju gan policijas iestādēs, gan starp policiju un citām tiesībaizsardzības iestādēm. 
· Attīstīt un īstenot visaptverošu policijas cilvēkresursu un apmācības stratēģiju. Modernizēt aprīkojumu, jo īpaši specializētās izmeklēšanas jomās.
· Turpināt īstenot uz darbību orientētu pasākumu sēriju cīņai pret organizēto noziedzību. Izveidot integrētu izlūkošanas sistēmu starpiestāžu lietošanai cīņā pret organizēto noziedzību, tostarp cilvēku, ieroču un narkotiku tirdzniecību.
· Izstrādāt valsts stratēģiju attiecībā uz narkotikām saskaņā ar ES narkomānijas apkarošanas stratēģiju 2005.-2012. gadam un labi strukturētu vienību, kas specializējas slepeno kontroļu veikšanā, un nodrošināt apmācību policijas darbībā, kas balstās uz izlūkdatiem. Nodrošināt atbilstošus līdzekļus liecinieku aizsardzībai. Nostiprināt rīcībspēju datornoziegumu izmeklēšanā.
Vide

· Uzlabot tiesību aktu īstenošanu un vides pārraudzību.
· Nostiprināt vides inspekciju un citas tiesībaizsardzības iestādes. Izveidot ticamu izpildes pārskatu. Nodrošināt to, ka tiek efektīvi piemērotas soda naudas un sankcijas un ka tām ir preventīva ietekme.
· Nostiprināt administratīvo rīcībspēju valsts un vietējā līmenī un uzsākt stratēģisko plānu sagatavošanu, tostarp finanšu stratēģijas izstrādāšanu.
· Izstrādāt vides ieguldījumu stratēģiju, pamatojoties uz prognozēm par saskaņošanas izmaksām.
Muitas savienība

· Saskaņot vispārējo muitošanas maksājumu līmeni ar acquis. Atcelt īpašo 100 EUR maksājumu par katru iesniegto prasību tarifa kvotu piešķiršanai, jo tas neatbilst acquis un tas pārkāpj stabilizācijas un asociācijas nolīguma noteikumus.
· Palielināt administratīvo rīcībspēju muitas tiesību aktu īstenošanā un cīņā pret pārrobežu noziedzību.
· Veikt visus vajadzīgos pasākumus, lai pareizi īstenotu izcelsmes noteikumus.
· Turpināt tiesību aktu un procedūru saskaņošanu ar acquis, jo īpaši tranzīta, vienkāršoto procedūru un tarifa kvotu jomās.
Ārējās attiecības

· Turpināt darbu pie nākotnes reģionālā Dienvidaustrumeiropas Brīvās tirdzniecības nolīguma izveides.
Finanšu kontrole

· Pieņemt un īstenot saskanīgus tiesību aktus visai iekšējās kontroles jomai, kas ietvertu visus saistītos būtiskos pārvaldes uzskaites aspektus, neatkarīgo iekšējo revīziju, centrālo saskaņošanu, kā arī krāpšanās novēršanu.
· Izstrādāt stratēģiju vai diskusiju dokumentu valsts iekšējai finanšu kontrolei (SIFK), kas būtu pamats ar valsts iekšējo kontroli saistīto vidēja termiņa prioritāšu īstenošanai.
· Pabeigt darbībā neatkarīgu iekšējās revīzijas struktūrvienību izveidi centrālajās valsts iestādēs un izveidot šādas struktūrvienības pašvaldību līmenī. Nostiprināt Finanšu ministrijas koordinatora lomu. Nodrošināt pietiekamu personālu, tā apmācību un aprīkojumu.
· Finanšu ministrijā izveidot saskaņošanas struktūrvienību finanšu pārvaldībai un kontrolei.
· Izstrādāt efektīvas pārvaldības, pārraudzības, kontroles un revīzijas sistēmas, kas vajadzīgas ar ES pirmsiestāšanās instrumentiem saistīto programmu īstenošanai, balstoties uz decentralizētas īstenošanas nosacījumiem.
· Veicināt valsts revīzijas biroja darbības un finansiālo neatkarību un nodrošināt tā ziņojumos norādīto faktu izpildes pārbaudi.
3.2.
Vidēja termiņa prioritātes

Politiskie kritēriji
DEMOKRĀTIJA UN TIESISKUMS

Valsts pārvalde

· Turpināt attīstīt administrācijas rīcībspēju stabilizācijas un asociācijas nolīguma īstenošanai.
· Turpināt veicināt pilsoniskās sabiedrības, tostarp sociālo partneru, aktīvu piedalīšanos lēmumu pieņemšanas procesos.
Tiesu sistēma

· Pabeigt tiesu sistēmas reformas stratēģijas un darbības plāna īstenošanu. Nodrošināt tiesu iestāžu neatkarību un efektivitāti.
· Sasniegt taustāmus rezultātus, uzlabojot tiesu iestāžu darbību, paaugstinot civillietu izpildes ātrumu.
· Turpināt tiesnešu un prokuroru apmācību akadēmijas izveidi.
· Turpināt attīstīt tiesu sistēmas rīcībspēju, saskaroties ar organizēto un ekonomisko noziedzību.
· Sniegt piemērotu aprīkojumu un IT atbalstu tiesām.
Korupcijas novēršanas politika

· Turpināt ieviest stratēģiju cīņai pret korupciju un veicināt izpratnes veidošanas iniciatīvas valsts parvaldē un sabiedrībā vispār. Nodrošināt korupcijas novēršanai pieņemtu pasākumu un tiesību aktu efektīvu īstenošanu.
· Izstrādāt metodiku un strādāt ar sistēmu informācijas vākšanai un savstarpējai pieejai datu bāzēm.
Ohridas pamatnolīgums

· Pabeigt decentralizācijas procesu un turpināt ieviest stratēģiju par minoritāšu līdzvērtīgu pārstāvību valsts pārvaldē un valsts uzņēmumos.
CILVĒKTIESĪBAS UN MINORITĀŠU AIZSARDZĪBA
· Turpināt veicināt cilvēktiesību ievērošanu tiesību aizsardzības iestādēs un ieslodzījuma vietās, un cietumos.
Ekonomiskie kritēriji
· Turpināt uzlabot uzņēmējdarbības vidi. Jo īpaši pabeigt visu zemes un nekustamo īpašumu reģistrāciju, kā arī ar to saistīto kadastra nostiprināšanu. Nodrošināt kreditoru tiesību īstenošanu pārskatāma tiesiskā regulējuma ietvaros.
· Turpināt uzlabot nosacījumus ieguldītājiem. Uzlabot pārvaldības kvalitāti, vienlaicīgi uzturot stabilas valsts finanses.
· Veikt pasākumus, lai integrētu valsts ekonomikā tās neformālo sektoru, jo īpaši, lai nodarbinātās personas ietvertu sociālā nodrošinājuma sistēmā un izbeigtu nereģistrēto uzņēmumu netaisnu konkurenci.
· Veicināt ekonomisko darbību strukturālas pārmaiņas un to dažādošanu, lai labāk varētu izmantot valsts salīdzinošās priekšrocības.
· Turpināt reģionu ekonomisko integrāciju. Modernizēt transporta un sakaru infrastruktūru. Paplašināt valsts tirdzniecības integrāciju reģionā.
· Samazināt relatīvi lielo neproduktīvo izdevumu daļu, vienlaicīgi paaugstinot izglītības, infrastruktūras un pētniecības un attīstības finansēšanu.
· Modernizēt izglītības sistēmu. Pielīdzināt izglītības sistēmas kvalitāti Eiropas standartiem. Modernizēt vidējās un augstākās izglītības mācību programmas. Pielikt lielākas pūles, lai radītu mūsdienīgu profesionālās izglītības un apmācību sistēmu.
· Palielināt administratīvo rīcībspēju attiecībā uz nodokļu iekasēšanu un izdevumu kontroli. Palielināt iekšējās kontroles un revīzijas standartus.
Spēja uzņemties dalības pienākumus

Brīva preču aprite

· Pielikt visus spēkus, lai kļūtu par pilntiesīgu CEN un CENELEC un Eiropas telekomunikāciju standartu institūta (ETSI) dalībnieku. Garantēt atbilstošu personālu standartizācijas institūtam.
· Nostiprināt administratīvo rīcībspēju, kas vajadzīga efektīvai tirgus uzraudzībai.
· Ieviest tiesību aktos savstarpējas atzīšanas klauzulas.
Darba ņēmēju brīva pārvietošanās

· Attīstīt pietiekamu administratīvo rīcībspēju, lai īstenotu Kopienas noteikumus par sociālās drošības shēmu saskaņošanu.
Tiesības brīvi veikt uzņēmējdarbību un pakalpojumu sniegšanas brīvība 

· Pieņemt tiesību aktus, lai atzītu ārvalstu profesionālo kvalifikāciju, un izveidot struktūras un procedūras šim nolūkam.
· Pieņemt pasta politiku saskaņā ar pasta direktīvām, tostarp izveidojot neatkarīgu valsts pārvaldes iestādi pasta pakalpojumu jomā.
Tiesību akti par uzņēmējdarbību

· Nodrošināt augstu standartu revizora profesijai.
Konkurence

· Turpināt uzlabot izpildes pārskatu pretmonopola un valsts atbalsta kontroles jomās.
Informācijas sabiedrība un plašsaziņas līdzekļi

· Transponēt un īstenot ES tiesību pamataktus par informācijas sabiedrību un plašsaziņas līdzekļiem. 
· Pieņemt tiesību aktus attiecībā uz elektronisko tirdzniecību un ierobežotas piekļuves pakalpojumiem.
· Turpināt saskaņošanas procesu ar Eiropas konvenciju par pārrobežu televīziju un Direktīvu par televīziju bez robežām.
· Tālāk nostiprināt pārvaldes iestāžu administratīvo rīcībspēju.
Lauksaimniecība un lauku attīstība 

· Attīstīt vispārējo stratēģiju par lauku attīstību.
· Paaugstināt lauksaimniecības administrācijas rīcībspēju un pabeigt gatavošanos Kopējās lauksaimniecības politikas vadības mehānismu, jo īpaši integrētās administrācijas un kontroles sistēmas (IAKS) un pilnvarotā maksātāja piemērošanai un praktiskai ieviešanai. Nodrošināt efektīvu zemes gabalu identificēšanas sistēmu (ZGIS).
· Izveidot vīna dārzu reģistru un nodrošināt tā darbību.
Pārtikas nekaitīguma, veterinārā un fitosanitārā politika

· Turpināt pielīdzināt tiesību aktus ar acquis saistībā ar transmisīvo sūkļveida encefalopātiju (TSE) un dzīvnieku izcelsmes blakusproduktiem, īstenot un kontrolēt to izpildi un izveidot nepieciešamo vākšanas un apstrādes sistēmu.
· Izveidot augu veselības iestādi, kas ir pienācīgi nodrošināta ar personālu, un nodrošināt atbilstošu laboratoriju skaitu fitosanitārajiem dienestiem. Turpināt saskaņot fitosanitāros tiesību aktus ar acquis.
Transporta politika

· Turpināt darbu, lai pilnībā veiktu saskaņošanu ar acquis autopārvadājumu jomā. Turpināt saskaņošanu ar dzelzceļa acquis (pirmais un otrais dzelzceļa tiesību aktu kopums un savstarpējā savietojamība). Panākt pilnīgu saskaņošanu ar aeronavigācijas tiesību aktiem. Nodrošināt enerģisku attiecīgo tiesību aktu īstenošanu.
· Turpināt īstenot saprašanās memorandu par Dienvidaustrumeiropas reģionālā transporta galveno tīklu.
Enerģētika

· Turpināt īstenot Enerģētikas Kopienas līguma prasības.
· Turpināt darbu, lai veiktu saskaņošanu ar acquis atomenerģijas jomā, un nostiprināt administratīvu rīcībspēju šajā nozarē.
Nodokļi

· Pilnībā saskaņot nodokļu jomas tiesību aktus ar acquis, tostarp ar jaunākajiem tiesību aktiem (piemēram, Enerģētikas direktīvu).
· Turpināt nodokļu administrācijas reformu un nodrošināt tās pienācīgu darbību.
· Turpināt sagatavošanās darbus, lai nodrošinātu savienojamību ar ES datorizētajām sistēmām.
· Uzlabot pārskatāmību un informācijas apmaiņu ar ES dalībvalstīm, lai atvieglotu pasākumu ieviešanu, kuru mērķis ir novērst izvairīšanos no nodokļu maksāšanas. Šajā ziņā informācijas apmaiņa starp dalībvalstīm varētu notikt, pamatojoties uz ESAO paraugnolīgumu par informācijas apmaiņu.
Statistika

· Izveidot statistikas reģionus, kas atbilst NUTS, un sākt veidot reģionu statistiku.
· Izveidot saimniecību reģistru, pamatojoties uz lauksaimniecības skaitīšanas rezultātiem un pievērsties neatrisinātajiem jautājumiem lauksaimniecības statistikā.
· Turpināt makroekonomiskās statistikas un sociālās statistikas izstrādāšanu.
· Izstrādāt ticamu uzņēmējdarbības statistiku, pamatojoties uz uzņēmumu reģistra statistiku un uzņēmējdarbības skaitīšanas rezultātiem.
Sociālā politika un nodarbinātība

· Turpināt saskaņošanu ar ES tiesību aktiem arodveselības un darba drošības, darba tiesību un diskriminācijas novēršanas jomā, un nostiprināt attiecīgās administratīvās struktūras.
· Nostiprināt darba inspekciju ar personālu un aprīkojumu un palīdzēt tai piemērot efektīvas un preventīvas sankcijas.
· Izstrādāt un īstenot visaptverošu nodarbinātības stratēģiju, iesaistot visas ieinteresētās personas, lai vēlāk piedalītos Eiropas nodarbinātības stratēģijā, paaugstinot atbilstošo rīcībspēju analīzei, īstenošanai un novērtēšanai.
Uzņēmumu un rūpniecības politika

· Noteikt un īstenot izaugsmi un jauninājumus veicinošu rūpniecības politikas stratēģiju.
· Turpināt attīstīt MVU atbalsta mehānismus un uzlabot MVU pieeju finanšu pakalpojumiem.
Reģionālā politika un strukturālo programmu koordinācija

· Nodrošināt skaidru pienākumu sadali un efektīvu starpministriju darba koordināciju visaptverošas un saskaņotas reģionālās attīstības stratēģijas izstrādāšanai.
· Izveidot partnerības struktūras, kas nodrošina ieinteresēto personu sadarbību valsts un reģionu līmenī. Iesaistīt sociālos, ekonomiskos un citus partnerus.
· Nodrošināt, lai izraudzītās pārvaldes un maksātājiestādes pakāpeniski palielina savu rīcībspēju.
· Izstrādāt un ieviest valsts un reģionālos attīstības plānus.
· Paaugstināt finanšu pārvaldes un kontroles procedūras un izveidot pareizas pārraudzības un novērtēšanas sistēmas.
· Izveidot valsts reģionālās attīstības aģentūru.
· Attīstīt rīcībspēju projektu sagatavošanai un pārvaldei saskaņā ar Struktūrfondiem un Kohēzijas fondu gan centrālā līmenī, gan NUTS III līmenī.
Tiesiskums, brīvība un drošība

· Pabeigt Integrētas robežu pārvaldības stratēģijas īstenošanu.
· Pabeigt darbības plāna policijas reformai īstenošanu. Turpināt modernizēt aprīkojumu un pastiprināt apmācību. Turpināt attīstīt cilvēkresursu pārvaldības sistēmu.
· Turpināt attīstīt integrēto sistēmu policijas darbībai, kas balstīta uz izlūkdatiem. Pastiprināt īpašās izmeklēšanas spējas cīņai pret organizēto noziedzību, tostarp cīņai pret cilvēku, ieroču un narkotiku tirdzniecību.
· Ieviest patvēruma procedūras, kas pilnībā atbilst starptautiskiem un Eiropas standartiem, tostarp uzlabotu pārsūdzību sistēmu. Pastiprināt administratīvo rīcībspēju, pieņemot stratēģisko plānu administratīvajām struktūrām, kā arī pamatnostādnes par patvēruma lietu apstrādi. Pastiprināt procesa vadību un atbalstu. Palielināt uzņemšanas jaudu un izstrādāt centrālo datu bāzi visiem ārvalstniekiem saistībā ar patvēruma pieprasījumiem, migrāciju un vīzām.
· Izstrādāt un īstenot migrācijas politiku, tostarp aktīvu atgriešanās politiku, kas atbilst ES standartiem un ir efektīva cīņā pret nelegālo imigrāciju un papildu migrācijas kustībām.
Zinātne un pētniecība

· Uzsākt plānot un piemērot integrētu pētniecības politiku.
· Stiprināt pētniecības un tehnoloģiju attīstības jaudu, lai nodrošinātu sekmīgu līdzdalību Kopienas pamatprogrammās.
Vide

· Integrēt vides aizsardzības prasības citu sektoru politikas virzienos, jo īpaši izstrādājot novērtējumus par ietekmi uz vidi.
· Palielināt ieguldījumus vides infrastruktūrā, īpaši uzsverot notekūdeņu savākšanu un attīrīšanu, dzeramā ūdens apgādi, spēju novērst gaisa piesārņojumu un atkritumu apsaimniekošanu.
Patērētāju un veselības aizsardzība

· Turpināt saskaņošanu ar acquis par drošības pasākumiem.
Muitas savienība

· Pilnībā saskaņot muitas tiesību aktus un procedūras ar ES tiesību aktiem un standartiem un pilnībā īstenot šīs procedūras visā valsts teritorijā.
· Turpināt muitas administrācijas nostiprināšanu un nodrošināt tās pienācīgu darbību, lai sasniegtu ES standartus. Pabeigt 2004.—2008. gada stratēģiskā plāna īstenošanu.
· Turpināt sagatavošanās darbus, lai nodrošinātu savienojamību ar ES datorizētajām sistēmām.
Ārpolitika, drošības un aizsardzības politika

· Nodrošināt, lai pilnībā tiktu ņemti vērā 2002. gada 30. septembrī pieņemtie „ES pamatprincipi attiecībā uz vienošanos starp valsti, kas ir Starptautiskās krimināltiesas Romas statūtu puse, un Amerikas Savienotajām Valstīm saistībā ar nosacījumiem personu izdošanai krimināltiesai”.
Finanšu kontrole

· Balstoties uz saskaņotiem tiesību aktiem un atbilstošu iestāžu rīcībspēju, izstrādāt un īstenot decentralizētas pārvaldes un neatkarīgas iekšējās revīzijas atbildības paaugstināšanas principus saskaņā ar starptautiski pieņemtiem standartiem un ES labāko praksi, un ņemt vērā ES valsts iekšējās finanšu kontroles (PIFC) modeli. Nodrošināt, lai šo procesu vadītu Finanšu ministrija, koordinējot un harmonizējot to.
· Turpināt nostiprināt valsts revīzijas biroja darbības spēju, kā arī tā darbības un finansiālo neatkarību.
· Izstrādāt procedūras un administratīvo rīcībspēju, lai nodrošinātu efektīvu EK finanšu interešu aizsardzību.
4.
PROGRAMMAS IZSTRĀDE
Kopienas palīdzība saskaņā ar stabilizācijas un asociācijas procesu Rietumbalkānu valstīm tiks sniegta atbilstīgi esošajiem finanšu instrumentiem, jo īpaši Padomes Regulai (EK) Nr. 2666/2000
. Šim lēmumam attiecīgi nav finansiālu seku. Bijušajai Dienvidslāvijas Maķedonijas Republikai būs pieejams daudzvalstu un horizontālo programmu finansējums.
5.
NOSACĪTĪBA
Kopienas palīdzība saskaņā ar stabilizācijas un asociācijas procesu Rietumbalkānu valstīm ietver nosacījumu, lai turpinātos progress atbilstībai Kopenhāgenas kritērijiem, kā arī progress šīs Eiropas partnerības īpašo prioritāšu īstenošanā. Šo nosacījumu neievērošana var mudināt Padomi veikt attiecīgus pasākumus, pamatojoties uz Padomes Regulas (EK) Nr. 2666/2000 5. pantu
. Uz Kopienas palīdzību attiecas arī Padomes 1997. gada 29. aprīļa un 1999. gada 21.–22. jūnija secinājumos definētie nosacījumi jo īpaši attiecībā uz saņēmēju apņemšanos veikt demokrātiskas ekonomiskās un institucionālās reformas.
6.
PĀRRAUDZĪBA
Eiropas partnerības ieviešanu pārrauga ar mehānismu palīdzību, kas izveidoti, pamatojoties uz stabilizācijas un asociācijas procesā, jo īpaši ar Komisijas sniegto gada ziņojumu palīdzību.
�	OV L 86, 24.3.2004., 1. lpp.


�	Padomes 2004. gada 14. jūnija Lēmums 2004/518/EK par principiem, prioritātēm un nosacījumiem, kas ietverti Eiropas partnerībā ar Bijušo Dienvidslāvijas Maķedonijas Republiku (OV L 222, 23.6.2004., 20. lpp.)


�	OV L 306, 7.12.2000., 1. lpp., kurā jaunākie grozījumi izdarīti ar Regulu (EK) Nr. 2415/2001 (OV L 327, 12.12.2001., 3. lpp.).


�	Regulas (EK) Nr. 2666/2000 5. pants:


	„1. Cieņa pret demokrātijas principiem un likuma varu, un pret cilvēktiesībām un minoritāšu tiesībām, un pamatbrīvībām ir šīs regulas piemērošanas būtiska sastāvdaļa, un tā ir priekšnoteikums tiesībām uz Kopienas palīdzību. Ja šie principi netiek ievēroti, Padome ar kvalificētu balsu vairākumu pēc Komisijas priekšlikuma var veikt attiecīgus pasākumus. 


	2. Komisijas palīdzība ir arī pakļauta Padomes 1997. gada 29. aprīļa secinājumos definētajiem nosacījumiem un jo īpaši attiecībā uz saņēmēja apņemšanos veikt demokrātiskas, ekonomiskas un institucionālas reformas”.

